I SANTS DAL MÊS. Sant Cromazi
Ai 2 di Dicembar
Sant Cromazi, vescul
Memorie
Cromazi, sucessôr di Valerian su la sente episcopâl di Aquilee (387/388), al à guviernade chê Glesie fin al an 407/408. Al è autôr di Sermons e dai Comentaris al Vanzeli di Mateu, oparis dutis che a testemonein in maniere splendide de vivarositât de fede de prime Glesie aquileiese. Difensôr de ortodossie dogmatiche, Cromazi al à metudis dutis lis sôs fuarcis par fiscâ di fonde fûr la peste ariane, lui che al veve partecipât di persone al concili dal 381 sot Valerian.
Fin ae muart al è stât un compagn e un pari pal so popul tormentât di tantis incursions dai barbars e di vueris di ogni sorte. Il non di Cromazi al è stât rivalutât te sô grandece ancjemò di plui te nestre ete cu la scuvierte e cul aprofondiment dai siei scrits, restâts in grande part inedits o scognossûts fintremai ai nestris dîs.
Test gjavât fûr dal Messâl par furlan, di agns in spiete de aprovazion di bande de CEI (Conference Episcopâl Taliane).
fur_Latn fur_Latn fur_Latn fur_Latn fur_Latn fur_Latn fur_Latn